laion/Wikipedia-Exotic huggingface dataset:
ליסה מקליין

ליסה כרמלה מקליין (באנגלית: Lisa Carmella McClain; נולדה ב-7 באפריל 1966) היא פוליטיקאית ואשת עסקים אמריקאית, המכהנת כחברת בית הנבחרים של ארצות הברית מטעם מחוז הקונגרס התשיעי של מדינת מישיגן. מקליין נשבעה לתפקידה עם התכנסות הקונגרס ה-117 של ארצות הברית בינואר 2021. מקליין נולדה וגדלה בעיר סטוקברידג', השוכנת בדרום מדינת מישיגן, בשם ליסה איובניצקי (Iovannisci). בשנת 1984 השלימה את לימודיה התיכוניים בתיכון העירוני של סטוקברידג', ובהמשך למדה במכללה הקהילתית של לאנסינג, בירת מישיגן, ובאוניברסיטת נורווד. במשך 11 שנה עבדה מקליין באמריקן אקספרס וכעבור זמן מה הצטרפה אל קונגלומרט השירותים הפיננסיים "קבוצת האנץ", שם היא שימשה כסגנית נשיא בכירה. מקליין סייעה בייסוד חברה זו, המעסיקה כ-700 עובדים ב-25 משרדים שונים ברחבי מישיגן כשהמטה הראשי של החברה שוכן בעיר סאות'פילד (אנ'). ביולי 2019 הודיע פול מיטשל על פרישתו מהחיים הפוליטיים לקראת בחירות 2020 בארצות הברית. בעקבות זאת, הכריזה מקליין על כוונתה להתמודד אל בית הנבחרים של ארצות הברית מטעם מחוז הקונגרס העשירי של מדינת מישיגן בבחירות אלה. בבחירות המקדימות שנערכו במפלגה הרפובליקנית גברה מקליין על יריבתה שיין הרננדז ב-4 באוגוסט 2020. מסע הבחירות זכה לתמיכות של מספר אישים במפלגה הרפובליקנית בהם סטיב סקליס, רונה רומני מקדניאל ומושלת דקוטה הדרומית קריסטי נואם. ביום הבחירות הכלליות ניצחה את קימברלי ביזון, מועמדת המפלגה הדמוקרטית, וגרפה 66.3% מקולות הבוחרים. עמדותיה הפוליטיות של מקליין שמרניות. היא גורסת כי יש להקשיח את מדיניות ההגירה לארצות הברית ובבניית חומה בגבול ארצות הברית-מקסיקו, ותומכת בזכות לשאת נשק. מקליין מתנגדת למיסוד חיסונים כחובה על ידי הממשלה האמריקאית, טוענת שיש לבטל את חוק הגנת החולה וטיפול בר השגה ומגדירה עצמה כ"תומכת בחיים". למקליין ובעלה מייק שלושה ילדים, והם גרים יחדיו בעיר רומיאו שבמישיגן. מדיה וקבצים בנושא ליסה מקליין בוויקישיתוף אתר האינטרנט הרשמי של ליסה מקליין (באנגלית) ליסה מקליין, ברשת החברתית פייסבוק ליסה מקליין, ברשת החברתית אקס (טוויטר) ליסה מקליין, ברשת החברתית אינסטגרם ליסה מקליין, באתר המדריך הביוגרפי של הקונגרס של ארצות הברית (באנגלית) קיילה פלטשר, LISA (IOVANNISCI) MCCLAIN: SMALL-TOWN ENCOURAGEMENT LEADS TO MAJOR SUCCESSES, באתר Stockbridge Community News‏, 23 בפברואר 2020 (באנגלית) כריס קיליזה, You don't care that this GOP congressman is quitting -- but you should, באתר CNN‏, 25 ביולי 2019 (באנגלית) קית' לאינג וקרייג מאוגר, Political newcomer prompts big spending in Macomb's GOP U.S. House primary, באתר The Detroit News‏, 28 ביולי 2020 (באנגלית) Michigan Election Results: 10th Congressional District, באתר הניו יורק טיימס, 20 בנובמבר 2020 (באנגלית) מצע הבחירות של ליסה מקליין, באתר הרשמי שלה (באנגלית)
בית ספר נזירות נצרת

בית ספר נזירות נצרת הוא מתחם חינוכי בחיפה, בשטח של כ-17 דונם שכולל גן ילדים, בית ספר יסודי, בית ספר תיכון, פנימייה, כנסייה ומנזר לנזירות. בית הספר מדורג כאחד מבין עשרים בתי הספר התיכונים המצטיינים בישראל. אחוז בוגרי בית הספר הזכאים לתעודת בגרות התקרב ל-97% בשנת 2020. בית הספר נוסד בצרפת ב-1822, וכעבור כמה עשורים נפתח בנצרת סניף של בית הספר. ב-1858 נבנה הסניף החיפאי של בית הספר לנזירות ברחוב קינג ג'ורג בקרבת נמל חיפה של אותה תקופה. בתחילת המאה ה-20 עבר בית הספר לבניין גדול ממדים (שבזמנו היה אחד מבתי הבטון הראשונים בחיפה) ברחוב עבאס. תקציב בית הספר ממומן מתשלומי ההורים, מתמיכה של הקהילה הקתולית ובחלקו על ידי משרד החינוך. בספטמבר 2015 החליט שר החינוך נפתלי בנט לקצץ בכ-50% את התקציב שנותן משרד החינוך לבתי הספר הכנסייתיים בישראל, כולל "נזירות נצרת". בנוסף הטיל הגבלות על אחוז מימון ההורים, והגבלות על תקצוב השתלמויות המורים. באפריל 2019, השתתפו תלמידים מבית הספר יחד עם תלמידים מבית הספר ליאו בק בתוכנית בינלאומית להבנה ולהידברות בארצות הברית. בין בוגרי התיכון ניתן למצוא את: ג'וני סרוג'י - מדען מחשב המכהן כסגן נשיא בכיר לטכנולוגיית חומרה של חברת אפל מונא חוא - שחקנית ומוזיקאית זוכת פרס אופיר עדי עדואן - במאי קולנוע ותסריטאי תאופיק מנסור - מתמטיקאי, פרופסור מן המניין באוניברסיטת חיפה שיח'ה חליווה - היא סופרת ומשוררת, זוכת פרס "אלמולתקא", מן הפרסים הספרותיים היוקרתיים ביותר בעולם הערבי. גרייס נעמה - מתעמלת אמנותית, לשעבר חברת נבחרת ישראל בהתעמלות אמנותית. ד"ר מסעוד גנאיים - מדען בתחומי המיקרוביולוגיה והאימונולוגיה, מנהל ומייסד עמותת אלרואד (המובילים) למדע וטכנולוגיה, חוקר ביחידת המחקר ופיתוח של חברת טבע. אלה אהרונוב, שמונה תיכונים בחיפה נבחרו למצטיינים על ידי משרד החינוך, באתר כלבו – חיפה והצפון, 15 באוגוסט 2018 שושן מנולה, התמונה החינוכית: האורתודוכסי מוביל בזכאות לבגרות, באתר כלבו – חיפה והצפון, 26 באוגוסט 2020 עמירם אורן, חיפה, מוסדות קתוליים: חינוך, בריאות, רווחה ואירוח, באתר "עמירם במשעולי ישראל", 12 בנובמבר 2019 סוהא עראף, "גטו גדול": התלמידים הערבים בחיפה נדחסים ברחוב קטן וחד סטרי, באתר "שיחה מקומית", 9 בספטמבר 2019 מירב ארלוזורוב, ישראל מתקמצנת על התלמידים הערבים - ומפסידה תוצר של 130 מיליארד שקל, באתר TheMarker‏, 27 במרץ 2019 חסן שעלאן, מצוינות בשביתה: הצצה לבתי הספר הכנסייתיים, באתר ynet, 18 בספטמבר 2015 כולם בבית הספר חוץ מ-33 אלף תלמידים נוצרים, מוסלמים ודרוזים, באתר "שיחה מקומית", 2 בספטמבר 2015 שושן מנולה, תלמידי ליאו באק ונזירות נצרת ישתתפו ביחד בתוכנית בארצות הברית, באתר כלבו – חיפה והצפון, 15 באפריל 2019 ורד לי, שיח'ה חליווה: "עצוב שיש לך זיכרונות ילדות, אבל מקום ילדותך נמחק", באתר הארץ, 2 בספטמבר 2019 שיח'ה חליווה, סיפורים | אמרתי לך, ארור שכמוך, שלא תכה אותו, באתר הארץ, 9 בדצמבר 2019 אורן אהרוני, מהכנסייה לריו: גרייס נעמה בדרך לאולימפיאדה, באתר ynet, 1 ביולי 2013 תומר פרת, תרופה לצמצום פערים, באתר ynet, 3 במאי 2017
רבקה גולדגרט

רבקה (ויסבורד) גולדגרט (1 באפריל 1903 – 2 בינואר 2002) הייתה כנרת ומורה לכינור ישראלית. תלמידה המפורסם ביותר היה יצחק פרלמן. רבקה גולדגרט נולדה בקובנה, ליטא. למשפחה מוזיקלית, שהוציאה מקרבה פסנתרנים וכנרים. אחיה, מישה ויסבורד וארמונד ויסבורד היו כנרים. בילדותה למדה נגינה בכינור בקונסרבטוריון של סנקט פטרבורג. לאחר מלחמת העולם הראשונה עברה משפחתה לחרבין שבסין, משם עלתה בשנת 1925 לארץ ישראל עם בעלה, מנדל מנחם גולגרט, שהיה תעשיין. הם קבעו את מושבם בתל אביב ורבקה התקבלה לעבודה כמורה לכינור בקונסרבטוריון שולמית. בהמשך עברה המשפחה לרמת השרון, ושם המשיכה בהוראת כינור ופסנתר. בשנת 1946 עברו לחולון בעקבות מינויו של גולדגרט למנהל בבית החרושת לודז'יה, וכעבור שנים אחדות פנתה אליה משפחתו של יצחק פרלמן בבקשה ללמדו נגינה בכינור. פרלמן, שהיה אז בן שש, נפגע שנתיים קודם לכן במחלת הפוליו, שפגעה ברגליו ובידיו. גולדגרט לימדה אותו במשך שמונה שנים, שבסיומן גילה אותו אד סאליבן ובהמלצתו, התקבל ללימודים בבית הספר ג'וליארד, ניו יורק. בשנת 1998 קיבלה את אות יקירת העיר חולון. רבקה גולדגרט נפטרה בשנת 2002. יקירי העיר חולון לשנת 1992 - רבקה גולדגרט עיריית חולון - יקירי העיר - גולדגרט רבקה ז"ל
אי המלך ג'ורג'

האם התכוונתם ל... אנטארקטיקה איי שטלנד הדרומיים אי המלך ג'ורג' (איי שטלנד הדרומיים) – האי הגדול ביותר באיי שטלנד הדרומיים, השוכן במרחק 120 ק"מ מצפון לחופי אנטארקטיקה, האיים מהווים חלק מהטריטוריה הבריטית באנטארקטיקה שבאנטארקטיקה. אוסטרליה אי המלך ג'ורג' (טסמניה) – אי בקבוצת איי סלופינג, בדרום מזרח מדינת טסמניה, שבאוסטרליה פולינזיה אי המלך ג'ורג' (פולינזיה הצרפתית) – אי בקבוצת איי טואמוטו, שבפולינזיה הצרפתית ארצות הברית איי המלך ג'ורג' השלישי - שם נוסף לארכיפלג אלכסנדר, שבדרום מזרח מדינת אלסקה, שבארצות הברית קנדה אי המלך ג'ורג' (נונאווט) – אי באיי בלצ'ר, במפרץ הדסון, בטריטוריית נונאווט שבקנדה האי ג'ורג' האי סנט ג'ורג'
הבחירות הכלליות בבריטניה 1892

הבחירות הכלליות בבריטניה 1892 התרחשו בתאריכים 4 ביולי–26 ביולי 1892. בבחירות אלו ניצח ויליאם גלאדסטון מן המפלגה הליברלית את ראש הממשלה המכהן רוברט גסקוין ססיל מן המפלגה השמרנית. אמנם המפלגה השמרנית קילה את מירב הקולות והמושבים, אך ממשלתה נפלה לאחר הצבעת אי אמון באוגוסט. הממשלה הליברלית השיקה תוכניות לרפורמות בכלכלה, בחינוך ובפוליטיקה אשר נגנזו עם הפסד המפלגה בבחירות שלאחר מכן. מדיה וקבצים בנושא הבחירות הכלליות בבריטניה 1892 בוויקישיתוף
הבחירות הכלליות בבריטניה 1895

הבחירות הכלליות בבריטניה 1895 התרחשו בתאריכים 13 ביולי–7 באוגוסט 1895. בבחירות אלו ניצח רוברט גסקוין ססיל מן המפלגה השמרנית את ארצ'יבולד פרימרוז מן המפלגה הליברלית. מדיה וקבצים בנושא הבחירות הכלליות בבריטניה 1895 בוויקישיתוף
הבחירות הכלליות בבריטניה 1900

הבחירות הכלליות בבריטניה 1900 התרחשו בתאריכים 26 בספטמבר–24 באוקטובר 1900. בבחירות אלו ניצח רוברט גסקוין ססיל מן המפלגה השמרנית את הנרי קמפבל-באנרמן מן המפלגה הליברלית. בחירות אלו נערכו לאחר פיזור בפרלמנט ב-25 בספטמבר. המפלגה השמרנית אמנם קיבלה כ-170,000 קולות (5%) יותר מן המפלגה הליברלית, אך פי שניים יותר מןההמושבים. הבדל זה נגרם כתוצאה מבחירת 160 נציגים שמרניים ללא אלטרנטיבה משמעותית במחוזותיהם. היו אלה הבחירות האחרונות בתקופה הוויקטוריאנית, והראשונות שבהן נבחר ראש הממשלה העתידי וינסטון צ'רצ'יל. מדיה וקבצים בנושא הבחירות הכלליות בבריטניה 1900 בוויקישיתוף
הפועל באר שבע (כדורגל נשים)

הפועל באר שבע הוא מועדון כדורגל נשים, הכולל קבוצה המשחקת בליגת הלאומית בכדורגל נשים. המועדון נוסד בשנת 2000 ושיחק בליגה הבכירה עד להקמת ליגת המשנה ומאז מתנדנדת הקבוצה בין הליגות. המועדון כולל גם קבוצות לילדות ונערות. במהלך השנים נאבקה הקבוצה על קבלת תנאים הוגנים, עתרה לבית המשפט בטענה לאפליה מגדרית של העירייה ואף זכתה בעתירה זו. מהקמתה שיחקה הקבוצה בליגה הראשונה עד לעונת 2009/2010 אז ירדה לליגה השנייה שהוקמה מחדש בעונה זו. הקבוצה סיימה ראשונה ועלתה חזרה לליגה הראשונה כבר בניסיון הראשון. לאחר שתי עונות בליגה הראשונה ירדה הקבוצה שוב לליגה השנייה ושיחקה בה עד עונת 2017/2018 אז סיימה ראשונה ועלתה לליגת העל. לאחר עונה אחת ירדה לליגה הלאומית אך סיימה ראשונה בעונת 2019/2020 ועלתה שוב לליגת העל. בעונת 2022/2023 ירדה הקבוצה לליגה הלאומית פעם נוספת. בשנת 2018, לאחר שהעפילה לליגת העל, פנתה הקבוצה לבית המשפט בטענה שהעירייה לא עומדת בהתחייבותה לתת לה מענק עלייה כפי שהתחייבה. בשנת 2019, הגישה הקבוצה עתירה נגד העירייה, בטענה לקיפוח ואפליה בנוגע למענקים, מתקנים ותקציבים. כתוצאה מהעתירה בית המשפט המחוזי פסק כי על עיריית באר שבע לשנות את התבחינים ולהגדיל את התמיכה בקבוצות כדורגל הנשים בעיר. אליפות הליגה השנייה: 3 2010/2011 2017/2018 2019/2020 גביע הליגה השנייה: 1 גביע הליגה השנייה לעונת 2010/2011 הפועל באר שבע, ברשת החברתית פייסבוק הפועל באר שבע באתר ההתאחדות לכדורגל בישראל טור של חנית שוורץ עם הקמת הקבוצה, באתר טריפוד, שנת 2000. ליאור ברטל, ‏קבוצת כדורגל הנשים הפועל באר שבע רשמה ניצחון במגרש התקציבי, באתר דבר העובדים בארץ ישראל, 12 בספטמבר 2019 כדורגל נשים: קרב גרסאות באשר למענק העלייה של הפועל באר שבע הנשים דורשות שוויון זכויות בלעדי: קבוצות כדורגל הנשים של הפועל ב”ש למגרשים החדשים בפארק הנחל אפליית נשים בתקציבים לקבוצות ספורט “זה ניצחון לשוויון הזכויות” ביהמ"ש הורה לעיריית באר שבע להגדיל את התמיכה בקבוצות כדורגל הנשים, באתר וואלה, 5 בספטמבר 2019 הישג לקבוצות כדורגל הנשים: עיריית באר שבע תחויב להגדיל את התמיכה
הר דאגלס (ארץ ויקטוריה)

הר דאגלס (באנגלית: Mount Douglas) הוא הר נישא, לו פסגה שצורתה פירמידלית, באזור חוף סקוט, בארץ ויקטוריה, שבאנטארקטיקה. ההר ממוקם ליד ראשו של קרחון פריי, ומהווה חלק מהרכס המפריד בין קרחון פריי וקרחון מוסון. גובהו של ההר 1,750 מטרים מעל פני הים; והוא ההר ה-1,459 בגובהו באנטארקטיקה. ההר מתנשא מעל אגן הניקוז של הקרחונים פריי ומוסון. ההר נחקר על ידי משלחת הסקר הניו זילנדית הצפונית (New Zealand Northern Survey Party), אשר הייתה חלק מהמשלחת הטראנס-אנטארקטית של חבר העמים הבריטי (אשר חקרה את אנטארקטיקה בשנים 1956–1958). משלחת הסקר הקימה תחנת סקר על פסגת ההר ב-11 בדצמבר 1957. ההר נקרא על שם תחנת הסקר. שמה של התחנה ניתן לה על ידי משלחת הסקר הניו זילנדית הצפונית. התחנה נקראת על שמו של מרי ה. דאגלס (Murray H. Douglas), שהיה אחד מאנשי משלחת הסקר. הר דאגלס באתר הסקר הגאולוגי של ארצות הברית הר דאגלס באתר הגאזט האנטארקטי של ממשלת ניו זילנד תצלומי הר דאגלס באתר הגאזט האנטארקטי של ממשלת ניו זילנד הר דאגלס באתר peakery (מרחקים לאתרים סמוכים) ההודעה הרשמית על מתן שמות אנטארקטיים בגאזט השמות של ממשלת ניו זילנד גאזט השמות האנטארקטיים הרשמי של ארצות הברית מידע גאוגרפי והיסטורי באתר הסקר הגאולוגי של ארצות הברית מידע היסטורי וגאוגרפי באתר הגאזט של ממשלת ניו זילנד מידע גאוגרפי על גובה ההר
הבחירות הכלליות בבריטניה 1906

הבחירות הכלליות בבריטניה 1906 התרחשו בתאריכים 12 בינואר–8 בפברואר 1906. בבחירות אלו ניצח הנרי קמפבל-באנרמן מן המפלגה הליברלית את ארתור ג'יימס בלפור מן המפלגה השמרנית. המפלגה השמרנית הפסידה חצי ממושביה, כולל מושבו של בלפור עצמו, ובכך נחשב הניצחון הליברלי לאחד מן הניצחונות הסוחפים ביותר בתולדות הבחירות במדינה. מתוך חברי הקבינט בדצמבר 1905, רק כשלושה שרים נבחרו שנית לפרלמנט. בחירות אלו היו האחרונות בבריטניה שבהן המפלגה הליברלית קיבלה את רוב מושבי הפרלמנט, וכן הראשונות שבהן מפלגת הלייבור השיגה הישג משמעותי כלשהו- כ-29 מושבים. היו אלו הבחירות האחרונות שהתרחשו יותר מחמש שנים לאחר אלו שקדמו להן. בשנת 1911 עבר חוק המגביל את כהונתו של פרלמנט לחמש שנים בדיוק. יש הטוענים כי ההפסד המשמעותי של השמרנים (אשר קיבלו את מספא המושבים הנמוך בתולדותיהם) התרחש בעקבות הרפורמות הכלכליות שקידמו אשר הוריד את התמיכה במפלגה בקרב מעמד הפועלים. בנוסף על כך, הממשלה השמרנית הייתה לא פופולרית בעקבות המעורבות הבריטית במלחמת הבורים וכן עוררה ביקורת בצד גורמים פרוטסטנטים לאחר ששילבה את החינוך הדתי במערכת החינוך הממלכתית. מדיה וקבצים בנושא הבחירות הכלליות בבריטניה 1906 בוויקישיתוף
ואחטי

ואחטי (חי במאה ה-25 לפני הספירה) היה כוהן ופקיד בכיר שכיהן תחת פרעה נפרירקארה קקאי במהלך השושלת החמישית של מצרים. אין פרטים על חייו וידוע רק כי ככל הנראה היה חולה במלריה ומת בסביבות גיל 35. בנובמבר 2018 הוכרז כי קברו נמצא בנקרופוליס סקארה. בתוך הקבר נמצאו תבליטים של ואחטי, אשתו ורט פטה ואמו מריטה מין. הקבר הוא 10 מטרים (33 רגל) אורכו מצפון לדרום, 3 מטרים (9.8 רגל) רוחבו ממזרח למערב והוא מכיל ארבעה פירים ונבנה בשנת 2405–2415 לפני הספירה. ואחטי ומשפחתו קבורים אך לא כולם בסרקופגי עץ. בקבר יש כיתוב על ואחטי: "ואחטי, כהן מטוהר למלך, משגיח על הנחלה האלוהית, משגיח על הסירה הקדושה, נערץ עם האל הגדול, ואחטי". בבדיקת מבנה העצמות, גילו הארכאולוגים שעצמותיו התרחבו מה שמעיד על כך שהוא סבל ממחלה. אחת ההשערות של הפרופסור לראומטולוגיה מאוניברסיטת קהיר היא שהייתה לו מלריה, אם כך הדבר ייתכן שזהו התיעוד הראשון של מחלת המלריה, אלף שנים לפני התיעוד שהיה ידוע עד אז. משפחת של ואחטי שנמצאה בקברו כללה את אמו מרט מין, אשתו ורט פטה, בניו סשמנפר, קיימכנטייר, סבאייב ובת בשם סקט. ב-28 באוקטובר 2020 שודר בנטפליקס סרט תיעודי בן 120 דקות על גילוי קברו של ואחטי בשם "סודותיו של אתר הקבורה סקארה". מדיה וקבצים בנושא ואחטי בוויקישיתוף חקר וירטואלי של קברו תמונות קברו של ואחטי Williams, A. R. (17 בדצמבר 2018). "Untouched 4,400-year-old tomb discovered at Saqqara, Egypt". National Geographic. נבדק ב-17 בדצמבר 2018. {{cite news}}: (עזרה) "Egypt tomb: Saqqara 'one of a kind' discovery revealed". BBC News. 15 בדצמבר 2018. נבדק ב-17 בדצמבר 2018. {{cite news}}: (עזרה) Daragahi, Borzou (17 בדצמבר 2018). "Untouched 'one-of-a-kind' ancient tomb belonging to 'divine inspector' uncovered in Egypt". The Independent. נבדק ב-17 בדצמבר 2018. {{cite news}}: (עזרה) "Secrets of the Saqqara Tomb | Netflix Official Site". www.netflix.com (באנגלית). נבדק ב-2020-10-28. Hoare, Callum (2020-10-27). "Egypt bombshell: 4,500-year-old Saqqara mummy bone analysis 'could change ancient history'". Express.co.uk (באנגלית). נבדק ב-2020-10-29. "A report on the excavation of the Supreme Council of Antiquities in the sacred animal necropolis at the Bubasteion in Saqqara". Pražské egyptologické studie (באנגלית) (23): 83–91. 2019. ISSN 1214-3189. "'Secrets of the Saqqara Tomb' on Netflix Delivers Real-Life Mummies for Halloween". Decider (באנגלית אמריקאית). 2020-10-28. נבדק ב-2020-10-28. "Video: Netflix to release new documentary 'Secrets of the Saqqara Tomb' on October 28". Egypt Independent (באנגלית אמריקאית). 2020-10-15. נבדק ב-2020-10-28.
הבחירות הכלליות בבריטניה 1910 (ינואר)

הבחירות הכלליות בבריטניה 1910 התרחשו לראשונה בתאריכים 10 בינואר–10 בפברואר 1910. בבחירות אלו ניצח הרברט הנרי אסקווית' מן המפלגה הליברלית את ארתור ג'יימס בלפור מן המפלגה השמרנית. בחירות אלו התרחשו לאחר שהממשלה לא הצליחה להעביר את הצעת התקציב בפרלמנט, דבר אשר יצר משבר חוקתי. הבחירות יצרו מצב פוליטי מורכב, כאשר המפלגה השמרנית קיבלה כ-200,000 יותר קולות מן המפלגה הליברלית, אך קיבלה מעט פחות מושבים. הליברלים הקימו ממשלה בחסות האירים, אך היא קרסה במהירות, מה שגרם לבחירות נוספות בדצמבר של אותה השנה. מדיה וקבצים בנושא הבחירות הכלליות בבריטניה 1910 בוויקישיתוף
הבחירות הכלליות בבריטניה 1910 (דצמבר)

הבחירות הכלליות בבריטניה 1910 התרחשו בפעם השנייה בתאריכים 3 בדצמבר–19 בדצמבר 1910. בבחירות אלו ניצח הרברט הנרי אסקווית' מן המפלגה הליברלית את ארתור ג'יימס בלפור מן המפלגה השמרנית. בחירות אלו נוצרו לאחר משבר חוקתי שנוצר בעקבות חוסר יכולתה של הממשלה הליברלית לאשר תקציב. התקציב, אשר נשען על הטלת מיסים גבוהים יותר על העשירים, נחסם בעקבות התנגדותו של בית הלורדים, אך הואשר בסופו של דבר בעקבות תמיכתם של האירים ומפלגת הלייבור. גם בבחירות אלו יצרו קשיים פוליטיים בעקבות ניצחון פוליטי של המפלגה הליברלית בפרלמנט למרות שמרבית הקולות תמכו במפלגה השמרנית. אלו היו הבחירות האחרונות שהתקיימו במשך מספר ימים, הבחירות האחרונות שבהן המפלגה הליברלית קיבלה את מרב המושבים, וכן האחרונות שהתרחשו בבריטניה לפני מלחמת העולם הראשונה. מדיה וקבצים בנושא הבחירות הכלליות בבריטניה 1910 בוויקישיתוף
נסיכות

נְסִיכוּת היא יחידה פוליטית מדינית המוגדרת כקרקע הנשלטת על ידי נסיך. היא מובחנת מממלכה, כאשר לעיתים קרובות המייחד את הנסיכוּת מממלכה הוא גודלה הקטן ולעיתים העדר עצמאותה. ליכטנשטיין, אנדורה ומונקו הן נסיכויות אירופאיות, שבמהלך הזמן הפכו למדינות. לעומת זאת, הנסיכויות של ויילס בבריטניה ואסטוריאס בספרד אינן מדינות עצמאיות כיום, אף על פי שבימי הביניים נחשבו לנסיכויות. בשני המקרים, יורש הכתר של המלך השולט מחזיק גם בתואר של שליט הנסיכוּת (לדוגמה יורש העצר של אנגליה הוא גם נסיך ויילס ויורש העצר של ספרד הוא גם נסיך אסטוריאס). יוצאת הדופן היא אנדורה, אשר נשלטת בידי שני נסיכים אשר בפועל אינם בעלי מעמד מלכותי; הראשון הוא נשיא צרפת אשר גובלת מצפונה, והשני הוא הבישוף של דיוקסיית אורז'ל בקטלוניה, ספרד אשר גובלת מדרומה. לעיתים הפיכתו של אזור מסוים לנסיכוּת נובעת מסיבות היסטוריות: קטלוניה לדוגמה, גם כאשר הייתה מדינה עצמאית ששטחה מברצלונה לאתונה, הייתה ידועה כנסיכוּת. אף ששליטה נחשב למלך של ממלכת אראגון, שהורחבה לאימפריה הארגונית. בהיסטוריה של רוסיה המונח "נסיכוּת", ולעיתים גם "דוכסוּת", משמש במקום המונח הרוסי המקורי knyazhestvo, אדמה הנשלטת על ידי קניאז, תואר אצולה המקביל בערך ל"נסיך". מהבחינות שתוארו לעיל, ניתן לראות בכל אחת משבע האמירויות באיחוד האמירויות הערביות כנסיכות או אמירות.
הבחירות הכלליות בבריטניה 1918

הבחירות הכלליות בבריטניה 1918 התרחשו ב-14 בדצמבר 1918, מיד לאחר סיום מלחמת העולם הראשונה. בבחירות אלו ניצח דייוויד לויד ג'ורג' מן המפלגה הליברלית את אנדרו בונאר לואו מן המפלגה השמרנית. בבחירות אלו המפלגה הליברלית התפלגה לשתי רשימות- קואליציה ליברלית בהובלת ג'ורג' (זו אשר ניצחה בבחירות), ורשימה שנייה (שהיוותה למעשה את תשתית המפלגה המקורית) בהובלת הרברט אסקווית' אשר ניצחה בכ-36 מושבים בלבד, ומעולם שחזרה את כוחה שנית. היו אלה הבחירות הראשונות בבריטניה שהתרחשו ביום אחד, אם כי עברו שבועיים מיום הבחירות, עד שנספרו קולות החיילים הבריטים שמעבר לים. בבחירות אלו לראשונה נשים מעל גיל 30 וגברים מעל גיל 21 יכלו להצביע. עד אותה העת כלל הנשים וחלק מן הגברים היו פסולים מן ההצבעה. אלו היו גם הבחירות הראשונות שבהן נשים התמודדו לפרלמנט (ואחת מהן אף נבחרה - קונסטנס מרקייביץ' ממפלגת שין פיין). הבחירות התקיימו זמן קצר לפני מלחמת העצמאות האירית, ובכך היו גם הבחירות האחרונות שכללו את מחוזותיה של אירלנד. הבחירות התקיימו לאחר שהפרלמנט התפזר ב-14 בנובמבר. פרלמנט זה היה אמור להתפזר עוד במהלך 1915, א המשיך לפעול לאור המלחמה. לאחר הבחירות התברר שאמנם המפלגה השמרנית קיבלה את רוב מושבי הפרלמנט (379 מתוך 707), אך הקואליציה הליברלית הצליחה להקים ממשלת מיעוט עם חלק מן חברי המפלגה השמרנית. לראשונה, מפלגת הלייבור הבילה את האופוזיציה בעצמה, לאחר שקיבלה כ-57 מושבים ולראשונה גם ניצחה במספר מחוזות בויילס. למרות ההישג, שני אישים בולטים במפלגה איבדו את מקומם בפרלמנט - רמזי מקדונלד וארתור הנדרסון. מדיה וקבצים בנושא הבחירות הכלליות בבריטניה 1918 בוויקישיתוף
גינוע

גינוע (מלשון: גינה ו-תנועה. באנגלית: Parklet, פארקלט) היא רחבה על מדרכה או על שטח של הולכי רגל המספקת יותר מרחב ושירותים לאנשים המשתמשים ברחוב (בדרך כלל ברחוב מסחרי הכולל חנויות) הכוללת פינת ישיבה עם שולחן (לעיתים גם עם: "חנייה לאופניים" או כלי תחבורתי אחר שאינו נוסע על כבישים). בדרך כלל רחבה זו מותקנת על חניונים מותקנים או על מקומות חניה ולעיתים גם על מספר מקומות חניה או בגן המצוי לצד רחוב. לעיתים גינוע נועד בתור מקום לעצור בו, לשבת, ולנוח בו עם אפשרות לאכול או לשתות. במקרים בהם גינוע אינו מיועד לאירוח אנשים, לעיתים גינוע עשוי גם לספק "צל" באמצעות גג או צמחייה ואף לספק שירותי מידע פרסומיים כגון: מידע היסטורי, מיצג אמנות כלשהו או מתקנים חזותיים אחרים. ניתן לראות בגינוע בתור מבנה קבוע ברחוב אך במקומות מסוימים הוא אינו "מבנה קבע" ועליו להיות מתוכנן להסרה מהירה וקלה מסיבות חירום או סיבות אחרות עקב מזג אוויר כגון שיטפונות או שלג ללא נזק לשוליים או לרחוב. כפי שנהגה לראשונה. גינוע תמיד פתוח לציבור, אך עם זאת בערים מסוימות בעולם אפשרו לבעלי חנויות, קיוסקים ומסעדות להשתמש בגינוע עבור צורכיהם הפרטיים. מדיה וקבצים בנושא גינוע בוויקישיתוף
המכון לארכאולוגיה של האקדמיה הרוסית למדעים

המכון לארכאולוגיה (ברוסית: Институ́т археоло́гии) הוא אחד המוסדות הארכאולוגיים המובילים ברוסיה והמוסד הארכאולוגי הגדול ביותר באקדמיה הרוסית למדעים, המתמחה בחקר תרבויות עתיקות מימי הביניים של אירואסיה. עבודתם של כמה דורות מעובדיה הניחה את היסודות לידע המדעי אודות רבות מהתופעות החשובות בתולדות האנושות מרגע היווצרותה ועד ראשית עידן התיעוש. הצוות כולל מומחים בתחומים שונים של ארכאולוגיה והיסטוריה, כמו גם תחומי מדעי הטבע. מאז 1995, במסגרת מדיניות שילוב המדע והחינוך על בסיס המכון לארכאולוגיה של האקדמיה הרוסית למדעים, פועלת המחלקה להיסטוריה של האוניברסיטה האקדמית המדעית למדעי הרוח. המכון עובד בצמוד למשרד התרבות של רוסיה בהגנה על עתיקות רוסיות ובארגון חפירות ארכאולוגיות במדינה והיא הגוף העיקרי ברוסיה הפועל בתחום. המכון יונק את שורשו מהוועדה הארכאולוגית הקיסרית הרוסית, שהוקמה בשנת 1859. ב-18 באפריל 1919, על פי צו מועצת הקומיסרים העממיים בפטרוגרד, הוקמה האקדמיה הרוסית להיסטוריה של תרבות חומרית, תפקידיה של הוועדה הארכאולוגית הקיסרית הרוסית הועברו לידי אותה אקדמיה. בשנת 1926 אורגנה האקדמיה מחדש כאקדמיה ממלכתית להיסטוריה של תרבות חומרית. הפעילות שלה פותחה בפטרוגרד - לנינגרד ובמוסקבה, שם הוקם אגף מוסקבה והיה למוסד מחקר שעסק בחקר תרבות חומרית מכל הסוגים והצורות. בשנת 1937 הפכה האקדמיה למכון לתולדות התרבות החומרית כחלק מהאקדמיה למדעים של ברית המועצות. המכון הראשי היה ממוקם בלנינגרד, והסניף שלו, פעל במוסקבה. בשנת 1943 הועבר המכון למוסקבה, והסניף שלו נותר בלנינגרד. על פי צו של נשיאות האקדמיה למדעים של ברית המועצות מ-4 בספטמבר 1957, שונה שמה ל"מכון לארכאולוגיה של האקדמיה למדעים של ברית המועצות". בשנת 1991 שונה שמו ל"מכון לארכאולוגיה של האקדמיה הרוסית למדעים" ועל בסיס סניף לנינגרד נוצר מכון נפרד להיסטוריה של התרבות החומרית של האקדמיה הרוסית למדעים. מאז 2018 המכון נוטל חלק בשיקום ושיפוץ אתרי העתיקות בתדמור, סוריה. אתר האינטרנט הרשמי של המכון לארכאולוגיה של האקדמיה הרוסית למדעים המכון לארכאולוגיה של האקדמיה הרוסית למדעים, ברשת החברתית פייסבוק המכון לארכאולוגיה של האקדמיה הרוסית למדעים, ברשת החברתית VK המכון לארכאולוגיה של האקדמיה הרוסית למדעים, סרטונים בערוץ היוטיוב מידע על מוסד ממלכתי (אתר bus.gov.ru - לפרסום מידע על מוסדות ממלכתיים (עירוניים)) עמוד המכון באתר academia.edu עמוד המכון באתר הספרייה האלקטרונית המדעית e-library.ru Устав Института археологии РАН
הוועדה הארכאולוגית הקיסרית הרוסית

הוועדה הארכאולוגית הקיסרית (ברוסית: Императорская археологическая комиссия) הייתה המוסד הממשלתי הראשון באימפריה הרוסית שניהל את המחקר הארכאולוגי במדינה. הוועדה נוסדה ב-2 בפברואר 1859 על פי הצעתו של הרוזן סרגיי סטרוגנוב על בסיס הוועדה לחקירת עתיקות (Комиссии для расследования древностей, שהייתה קיימת מאז 1850 בראשותו של לב פרובסקי). הוועדה הייתה כפופה למשרד משק הבית הקיסרי, ישיבותיה התקיימו בארמון החורף בסנקט פטרבורג. מאז 1889 הפכה הוועדה למוסד היחיד שהנפיק "גיליונות פתוחים" ומתן אישורים לחפירות על אדמות מדינה, אדמות עירוניות ואיכרים (כלומר בכל מקום, למעט אדמות בעלים). הוועדה עסקה גם בהגנה ובשיקום אנדרטאות. הוועדה בוטלה בשנת 1919 עם העברת תפקידיה לידי האקדמיה הרוסית להיסטוריה של תרבות חומרית. כיום נושאים של הוועדה מטופלים על ידי המכון להיסטוריה של תרבות חומרית. סרגיי סטרוגנוב (1859–1882) אלכסנדר ואסילצ'יקוב (1882–1886) אלכסיי בוברינסקי (1886-1917) מדיה וקבצים בנושא הוועדה הארכאולוגית הקיסרית הרוסית בוויקישיתוף מאמר באנציקלופדיה "סנקט פטרבורג". Выставка древностей Фонд 11. Бобринский Алексей Александрович
הבחירות הכלליות בבריטניה 1922

הבחירות הכלליות בבריטניה 1922 התרחשו ב-15 בנובמבר 1922. בבחירות אלו ניצח אנדרו בונאר לואו מן המפלגה השמרנית את ג'ון רוברט קליינס מן מפלגת הלייבור. בבחירות אלו החל עידן חדש בפוליטיקה הבריטית ובו המפלגות הגדולות הן מפלגה השמרנית והלייבור, והמפלגה הליברלית (שגם בבחירות אלו הייתה מפוצלת לשתי רשימות) הפכה למפלגה שלישית ומשנית. בבחירות אלו לראשונה לא התרחשה הצבעה באירלנד בעקבות חתימת האמנה האנגלו-אירית, והקמת אירלנד העצמאית זמן קצר לאחר הבחירות. מנהיגי שתי המפלגות הגדולות לא הספיקו לנצל את הישגיהם לאורך זמן. קליינס הפסיד את הנהגת המפלגה לרמזי מקדונלד זמן קצר לאחר הבחירות. ולואור פרש מתפקידו כשבעה חודשים לאחר הבחירות כתוצאה מבריאות רופפת. את לואור ירש בראשות הממשלה סטנלי בולדווין, ובך הפך לואו לראש הממשלה הבריטי שכיהן הכי מעט זמן במאה ה-20. מדיה וקבצים בנושא הבחירות הכלליות בבריטניה 1922 בוויקישיתוף